1. ปัจจัยความเสี่ยง

ปัจจัยความเสี่ยงในการดำเนินธุรกิจของบริษัท เอเชียน อินซูเลเตอร์ จำกัด (มหาชน) สรุปได้ดังนี้

1.1 ความเสี่ยงในการประกอบธุรกิจ

1.1.1 ความเสี่ยงจากการพึ่งพิงลูกค้ารายใหญ่จำนวนน้อยราย

บริษัทผลิตและจำหน่ายลูกถ้วยไฟฟ้าซึ่งใช้ในกิจการไฟฟ้าและพลังงาน
โดยมีลูกค้าหลักคือการไฟฟ้าส่วนภูมิภาค กฟภ. และการไฟฟ้านครหลวง กฟน.
คิดเป็นสัดส่วนสูงถึงร้อยละ 65.39 และร้อยละ 21.32 ของยอดขายของบริษัทในปี 2547
จากโครงสร้างกิจการไฟฟ้าของประเทศ ทั้ง กฟภ. และ กฟน.
เป็นผู้ดำเนินธุรกิจการจำหน่ายไฟฟ้าของประเทศทั้งหมด ซึ่งตามโครงสร้างดังกล่าว
หมายความว่าตลาดของอุตสาหกรรมลูกถ้วยไฟฟ้าเกือบทั้งหมดจะถูกผูกขาดโดยกลุ่มลูกค้าดังกล่าว
ดังนั้นบริษัทจึงมีความเสี่ยง
หากกลุ่มลูกค้ารายใหญ่ดังกล่าวยกเลิกการสั่งซื้อสินค้าบางส่วนหรือทั้งหมดจากบริษัท
และบริษัทไม่สามารถหาลูกค้ารายอื่นๆ มาทดแทนในมูลค่าการสั่งซื้อสินค้าที่เท่ากันได้
ซึ่งเหตุการณ์ดังกล่าวอาจส่งผลกระทบต่อรายได้และผลกำไรของบริษัท

แต่อย่างไรก็ตาม การดำเนินการและการขยายโครงการต่างๆของ กฟภ. และ กฟน.
เป็นไปตามนโยบายการก่อสร้างและพัฒนาระบบไฟฟ้าและพลังงานของประเทศ
ซึ่งจะสอดคล้องกับการขยายตัวของเศรษฐกิจโดยรวมภายในประเทศ
โดยในปัจจุบันยังคงมีแนวโน้มการขยายตัวที่เพิ่มขึ้นอย่างต่อเนื่องและประกอบกับทั้ง กฟภ. และ
กฟน.มีหลักเกณฑ์ในกระบวนการคัดสรรผู้จำหน่ายสินค้าในขั้นตอนการจัดซื้อทีชัดเจนและโปร่งใส
โดยสินค้าที่จัดซื้อนั้นจะต้องเป็นสินค้าที่มีคุณภาพในระดับมาตรฐานสากล
ซึ่งผลิตภัณฑ์ลูกถ้วยไฟฟ้าทุกรายการที่บริษัทผลิตและจำหน่ายมีคุณภาพและคุณสมบัติที่ดีกว่าหรือเทียบเท่าตามมาตรฐานสากลที่ได้รับการรับรองจากสถาบันในประเทศและต่างประเทศ
เช่น American National Standard Institution (ANSI), International
Electrotechnical Commission (IEC), Australian Standard (AS) และ Thailand
Institution of Standard (TIS) เป็นต้น
และผลิตภัณฑ์ของบริษัทยังได้รับการรับรองระบบบริหารงานคุณภาพตามมาตรฐานเลขที่ มอก./ISO
9001:2000
ทั้งยังเป็นผู้ผลิตลูกถ้วยไฟฟ้าเพียงรายเดียวในประเทศไทยที่มีมาตรฐานครบทุกรายการสำหรับการใช้งานในกิจการไฟฟ้าในประเทศ
ประกอบกับการที่บริษัทมีการควบคุมต้นทุนที่ดี ทำให้สามารถตั้งราคาที่แข่งขันได้ในตลาด
และบริษัทยังมีประวัติการติดต่อกับลูกค้ารายใหญ่ทั้งสองรายดังกล่าวมาเป็นระยะเวลาต่อเนื่องนานกว่า
20 ปี สินค้าของบริษัทจึงเป็นที่เชื่อถือและยอมรับของ กฟภ. และ กฟน.

บริษัทยังได้มีการกระจายความเสี่ยงทางด้านธุรกิจ
ดดยการร่วมลงทุนกับบริษัทผู้ผลิตและจำหน่ายลูกถ้วยไฟฟ้าในทวีปยุโรปและอเมริกา ได้ก่อตั้งบริษัท
พีพีซี เอเชียน อินซูเลเตอร์ จำกัด โดยบริษัท ได้ถือหุ้นในอัตตราส่วน 40%
ซึ่งเน้นการผลิตเพื่อการส่งออกไปยังกลุ่มลูกค้าในทวีปยุโรปและอเมริกา
อีกทั้งยังได้มีการลงทุนในบริษัท อิเลคทริคอล โพรเจคส์ จำกัด
ซึ่งประกอบกิจการในกลุ่มธุรกิจที่แตกต่างไปจากบริษัท
คือเป็นการประมูลรับเหมาก่อสร้างและติดตั้งสถานีไฟฟ้าย่อยและสายส่งไฟฟ้าแรงสูง

ด้วยศักยภาพและแนวนโยบายดังกล่าวของบริษัท
ทำให้เป็นการลดและกระจายความเสี่ยงจากการพึ่งพิงลูกค้ารายใหญ่จำนวนน้อยรายอยู่ในระดับที่ต่ำ

1.1.2 ความเสี่ยงจากการเข้ามาแข่งขันในตลาดภายในประเทศของผู้ผลิตรายใหม่

บริษัทอาจมีความเสี่ยงจากการเข้ามาแข่งขันในอุตสาหกรรมของผู้ผลิตรายใหม่
ทั้งจากผู้ผลิตในประเทศและผู้ผลิตจากต่างประเทศ
โดยจากข่าวสารข้อมูลผลประกอบการที่เปิดเผยต่อสาธารณะชน
และจากการที่ปัจจุบันมีผู้ผลิตลูกถ้วยไฟฟ้าในประเทศจำนวนน้อยราย
อาจเป็นการดึงดูดความสนใจของผู้ประกอบการรายใหม่ทั้งจากในประเทศและต่างประเทศ
ซึ่งเป็นผู้ผลิตลูกถ้วยไฟฟ้าชั้นนำของโลกได้แก่ ผู้ผลิตจากประเทศสหรัฐอเมริกา ประเทศในทวีปยุโรป
และประเทศญี่ปุ่น โดยการเข้ามาแข่งขันในตลาดภายในประเทศของผู้ผลิตรายใหม่ดังกล่าวนั้น
อาจทำให้บริษัทในการสูญเสียส่วนแบ่งทางการตลาดและยอดขายได้

อย่างไรก็ตามทางบริษัทฯ
คาดว่าจะมีความเสี่ยงจากการเข้ามาแข่งขันในตลาดภายในประเทศของผู้ผลิตรายใหม่ในระดับที่ต่ำ
เนื่องจากเทคโนโลยีการผลิตลูกถ้วยไฟฟ้าให้มีคุณภาพเทียบเท่ามาตรฐานสากลนั้น
เป็นเทคโนโลยีการผลิตเซรามิกส์ชั้นสูง
ซึ่งจะแตกต่างกันอย่างสิ้นเชิงกับเทคโนโลยีเซรามิกส์ขั้นต้นที่ใช้ในการผลิตภาชนะถ้วยชามและเครื่องสุขภัณฑ์
โดยในช่วง 20 ปีที่ผ่านมาเทคโนโลยี Know-How
ตลอดจนเทคนิคในการผลิตและตรวจสอบคุณภาพในการผลิตเซรามิกส์ขั้นสูงนี้ไม่มีการซื้อขายกันในอุตสาหกรรมโลกแต่อย่างไร
เทคโนโลยี Know-How
ตลอดจนเทคนิคในการผลิตและตรวจสอบคุณภาพสินค้าที่บริษัทใช้ในกระบวนการผลิตในปัจจุบันนั้น
เป็นผลงานที่เกิดจากการทุ่มเทค้นคว้า วิจัย และพัฒนา
ของทีมงานวิจัยและผู้บริหารของบริษัทอย่างต่อเนื่องมาโดยตลอดระยะเวลานานกว่า 20 ปี
นอกจากนี้ทางบริษัทฯ
ได้มีนโยบายในการจัดส่งบุคคลากรในระดับบริหารไปดูงานยังบริษัทชั้นนำในกลุ่มอุตสาหกรรมเดียวกันที่ต่างประเทศ
เพื่อศึกษาแลกเปลี่ยนความรู้ทางด้านเทคนิค เพื่อนำมาปรับปรุงและพัฒนากระบวนการผลิตของบริษัท
เพื่อให้ได้ผลิตภัณฑ์ที่มีคุณภาพเทียบเท่ามาตรฐานสากล และมีต้นทุนการผลิตที่ต่ำ
จึงเป็นการยากอย่างยิ่งที่ผู้ผลิตรายใหม่จะสามารถทำการพัฒนาเทคโนโลยีและสามารถแข่งขันกับบริษัทฯ
ได้ในระยะเวลาอันสั้น

สำหรับบริษัทผู้ผลิตลูกถ้วยไฟฟ้าจากต่างประเทศนั้น มีข้อจำกัดในเงื่อนไขการแข่งขันยิ่งขึ้นไปอีก
กล่าวคือ เนื่องจากลูกค้าหลักของอุตสาหกรรมลูกถ้วยไฟฟ้าคือ กฟภ. และ กฟน.
ซึ่งเป็นหน่วยงานรัฐวิสาหกิจที่จะต้องปฏิบัติตามระเบียบของสำนักนายกรัฐมนตรีว่าด้วยการพัสดุ
กำหนดให้ใช้วัตถุดิบหรือสินค้าที่ผลิตภายในประเทศเป็นหลัก และประกอบกับในปัจจุบัน
รัฐบาลมีนโยบายที่จะไม่ใช้เงินกู้จากต่างประเทศ ทำให้ กฟภ. และ กฟน.
ไม่ถูกจำกัดอยู่ภายใต้เงื่อนไขที่ต้องให้สิทธิแก่ประเทศเจ้าของเงินกู้ในการเข้าร่วมประมูลงาน
ทำให้บริษัทผู้ผลิตลูกถ้วยไฟฟ้าจากต่างประเทศไม่สามารถเข้าร่วมแข่งขันประกวดราคาได้

และสำหรับกรณีที่บริษัทผู้ผลิตจากต่างประเทศอาจจะเข้ามาตั้งบริษัทร่วมทุนกับบริษัทไทย
เพื่อแข่งขันในตลาดภายในประเทศนั้น มีความเป็นไปได้ไม่มากนัก
เนื่องจากในการทำสัญญาร่วมทุนนั้น จะต้องมีการถ่ายทอดเทคโนโลยีระหว่างกัน
เพื่อผสมผสานเทคโนโลยี Know-How ตลอดจนเทคนิคในการผลิตต่างๆ สำหรับบริษัทร่วมทุน
ซึ่งในปัจจุบัน ผู้ผลิตภายในประเทศที่มีศักยภาพในระดับดังกล่าวมีเพียงไม่กี่ราย
นอกจากนี้ในปัจจุบันบริษัทฯ ยังได้ทำสัญญาร่วมลงทุนกับกลุ่มบริษัท PPC Insulators
ซึ่งเป็นหนึ่งในผู้ผลิตลูกถ้วยไฟฟ้าชั้นนำของโลก และมีประสบการณ์ในการผลิตลูกถ้วยไฟฟ้ามามากกว่า
100 ปี
การร่วมลงทุนดังกล่าวนอกจากจะเป็นการช่วยเพิ่มศักยภาพของบริษัทในการแข่งขันกับบริษัทที่เกิดจากการร่วมลงทุนระหว่างผู้ผลิตจากต่างประเทศกับบริษัทไทยที่อาจเกิดขึ้นในอนาคต
และยังเป็นการช่วยลดจำนวนคู่แข่งขันรายใหญ่จากต่างประเทศที่อาจเข้ามาร่วมลงทุนกับบริษัทอื่นอีกด้วย

1.1.3 ความเสี่ยงจากการแข่งขันในอุตสาหกรรม

เนื่องจากลูกค้าหลักของอุตสาหกรรมลูกถ้วยไฟฟ้าได้แก่ กฟภ. และ กฟน.
ซึ่งเป็นหน่วยงานรัฐวิสาหกิจที่จะต้องเปิดให้มีการยื่นซองประมูลราคาในการจัดซื้อสินค้า
จึงมีความเป็นไปได้ที่บริษัทอาจจะมีความเสี่ยงจากการแข่งขันอย่างรุนแรงกับบริษัทคู่แข่งภายในอุตสาหกรรมเดียว
อันอาจจะนำมาซึ่งการตัดราคาเพื่อแย่งชิงส่วนแบ่งทางการตลาด ทำให้บริษัทฯ
อาจมียอดขายหรือส่วนแบ่งทางการตลาดที่ลดลง

แต่ทั้งนี้เมื่อเปรียบเทียบกันในระหว่างกลุ่มบริษัทผู้ผลิตลูกถ้วยไฟฟ้าภายในประเทศ บริษัทฯ
เป็นผู้ผลิตลูกถ้วยไฟฟ้าเพียงรายเดียวในประเทศที่มีสินค้ามาตรฐานครบทุกรายการสำหรับการใช้งานในกิจการไฟฟ้าภายในประเทศ
และมีสินค้าบางชนิดที่มีเทคโนโลยีการผลิตขั้นสูงซึ่งได้มีการคิดค้นพัฒนาขึ้นมาเองโดยฝ่ายวิจัยและพัฒนาของบริษัทฯ
และได้ทำการจดสิทธิบัตรของสินค้าชนิดดังกล่าวไว้แล้ว
จากการวิจัยค้นคว้ามาโดยตลอดระยะเวลาที่ได้มีการดำเนินกิจการ ทำให้บริษัทฯ
สามารถมีกระบวนการผลิตที่มีประสิทธิภาพโดยได้มีต้นทุนการผลิตที่ต่ำลง
และสามารถลดเปอร์เซ็นต์ของเสียจากกระบวนการผลิตได้ในอัตราที่ต่ำกว่าบริษัทอื่นในอุตสาหกรรมเดียวกัน
ด้วยศักยภาพดังกล่าวบริษัทฯ จึงมีความสามารถในการแข่งขันที่สูงกว่าคู่แข่งรายอื่นๆ
ในอุตสาหกรรมเดียวกัน แต่ทั้งนี้บริษัทฯ
ได้มีนโยบายที่จะไม่มุ่งเน้นในการเข้าประมูลแข่งขันในสินค้าบางชนิด
ที่ต้องอาศัยแรงงานจำนวนมากในการผลิต และใช้เทคโนโลยี่ในระดับที่ไม่ซับซ้อนมากนัก เช่น
ลูกถ้วยไฟฟ้าสำหรับกระแสไฟฟ้าแรงดันต่ำบางชนิด เป็นต้น
เนื่องจากมีต้นทุนการผลิตที่สูงและใช้เวลานานในการผลิต
และเพื่อเป็นการลดความรุนแรงของการแข่งขันในทางธุรกิจ

1.2 ความเสี่ยงเกี่ยวกับการผลิต

1.2.1 ความเสี่ยงทางด้านวัตถุดิบ

ความเสี่ยงทางด้านวัตถุดิบแบ่งได้เป็น 2 ประเด็น คือ ความเสี่ยงในการจัดหาวัตถุดิบ
และความเสี่ยงจากความผันผวนของราคาวัตถุดิบ
ซึ่งผลิตภัณฑ์ลูกถ้วยไฟฟ้ามีวัตถุดิบหลักที่ใช้ในการผลิตอยู่ 4 ชนิดได้แก่ ดิน วัตถุดิบที่ใช้ผสมในดิน
วัสดุโลหะประกอบ และแก๊สเชื้อเพลิง

ในส่วนของความเสี่ยงจากการจัดหาวัตถุดิบ
บริษัทได้มีแนวทางในการป้องกันหรือลดความเสี่ยงโดยการสืบหาแหล่งวัตถุดิบจากผู้จำหน่ายทั้งจากแหล่งในประเทศและต่างประเทศ
และหลังจากที่ได้มีการตรวจสอบราคาและคุณภาพของวัตถุดิบซึ่งต้องได้ตามเกณฑ์มาตรฐานในการผลิตของบริษัทฯ
แล้ว ทางบริษัทฯ ก็จะทำการสั่งซื้อในปริมาณที่มากเพียงพอต่อการผลิตในช่วงระยะเวลาหนึ่ง
ซึ่งบริษัทผู้จำหน่ายวัตถุดิบรายที่บริษัทฯ ติดต่อสั่งซื้ออยู่ในปัจจุบันนั้น
ได้มีการติดต่อซื้อขายและมีความสัมพันธ์อันดีทางธุรกิจกันมาเป็นระยะเวลานานกว่า 10 ปี
จึงมีโอกาสเป็นไปได้น้อยมากที่บริษัทผู้จำหน่ายวัตถุดิบรายปัจจุบันจะงดจำหน่ายวัตถุดิบให้แก่บริษัทฯ

สำหรับความเสี่ยงจากความผันผวนของราคาวัตถุดิบหลักนั้น
ในส่วนของดินและวัตถุดิบที่ใช้ผสมในดินจะมีความผันผวนของราคาไม่มากนัก
เนื่องจากมีแหล่งจำหน่ายอยู่หลายแห่งทั้งในประเทศและต่างประเทศ
บริษัทสามารถทำการเลือกสรรได้ตามความเหมาะสมของคุณภาพและราคา
ในส่วนของราคาวัสดุโลหะประกอบและแก๊สเชื้อเพลิงนั้นจะมีความผันผวนตามอุปสงค์และอุปทานของตลาดโลก
โดยเฉพาะอย่างยิ่งราคาแก๊สเชื้อเพลิงจะมีความผันผวนตามราคาน้ำมันซึ่งเปลี่ยนแปลงตามราคาตลาดโลก

ด้วยปัจจัยความเสี่ยงดังกล่าว
บริษัทได้มีแนวทางในการป้องกันหรือลดความเสี่ยงโดยให้มีการสืบหาและคัดสรรผู้จำหน่ายหรือแหล่งวัตถุดิบสำรองทั้งจากแหล่งในประเทศและต่างประเทศ
รวมทั้งได้มีการวางแผนระยะยาวในการผลิตและสั่งซื้อวัตถุดิบมาสำรองไว้ล่วงหน้าในปริมาณที่คาดการณ์ว่าจะต้องใช้ในอนาคต
ซึ่งแนวทางดังกล่าวทำให้บริษัทสามารถทำการต่อรองราคาวัตถุดิบได้ในราคาที่ต่ำลงเนื่องจากมีปริมาณการสั่งซื้อที่มากเพียงพอ
และเป็นการสำรองไว้ในกรณีที่เกิดความเสี่ยงขึ้น
บริษัทก็จะยังคงมีวัตถุดิบใช้ในการผลิตเป็นระยะเวลาหนึ่ง
ทำให้มีเวลาในการสืบหาและสั่งซื้อจากแหล่งจำหน่ายอื่นได้ทันต่อความต้องการ

1.2.2 ความเสี่ยงจากความเพียงพอของแรงงานที่มีฝีมือ

แรงงานก็เป็นปัจจัยหนึ่งซึ่งมีความสำคัญอย่างยิ่งในการผลิตลูกถ้วยไฟฟ้า
โดยจะเห็นได้จากจำนวนการว่าจ้างบุคลากรของบริษัทในปัจจุบัน ซึ่งมีจำนวนทั้งสิ้น 632 คน
โดยมีพนักงานประจำจำนวน 150 คน และลูกจ้างรายวันจำนวน 482 คน
ดังนั้นความเพียงพอและการจัดหาทดแทนของแรงงานที่มีฝีมือจึงปัจจัยหนึ่งที่มีความเสี่ยงต่อบริษัทฯ

ทางบริษัทฯ ได้ตระหนักถึงความเสี่ยงดังกล่าว จึงได้มีการจัดให้มีการฝึกอบรมและพัฒนาบุคลากร
เพื่อพัฒนาพนักงานของบริษัทให้มีฝีมือและระดับความสามารถเพิ่มขึ้นอย่างต่อเนื่อง
และสามารถทดแทนกันได้ นอกเหนือจากนี้บริษัทยังได้จัดสรรให้มีสวัสดิการของพนักงานที่ดี
มีการจ่ายค่าจ้างแรงงานในอัตราที่สูงกว่าอัตราค่าแรงขั้นต่ำ
และจัดให้มีระบบการส่งเสริมและให้ความสำคัญในการเลื่อนตำแหน่งพนักงานภายในอย่างเป็นระบบ
ทำให้บริษัทมีอัตราการลาออกของพนักงานต่ำ นอกจากนี้ทางบริษัทฯ
ยังได้มีการติดต่อบริษัทภายนอกที่ให้บริการจัดหาคนงานรายวัน
เพื่อเป็นแรงงานชดเชยในกรณีที่เกิดปัญหาการขาดแคลนแรงงาน

1.3 ความเสี่ยงจากอัตราแลกเปลี่ยนเงินตรา

ในปัจจุบันบริษัทได้มีการจัดซื้อวัสดุโลหะประกอบและวัตถุดิบที่ใช้ผสมในดินบางชนิด
จากบริษัทผู้จำหน่ายในต่างประเทศ
เนื่องจากสินค้าของบริษัทผู้จำหน่ายดังกล่าวมีคุณภาพได้ตามมาตรฐานที่บริษัทต้องการและมีต้นทุนที่ถูกกว่าแหล่งผลิตในประเทศ
โดยเป็นการซื้อขายในสกุลเงินตราต่างประเทศเช่น ดอลลาห์สหรัฐฯ ยูโร และเยนญี่ปุ่น เป็นต้น
ดังนั้นหากเมื่อบริษัทฯ ต้องมีการจัดหาเงินสกุลดังกล่าวมาชำระหนี้ ทางบริษัทฯ
ก็อาจได้รับผลกระทบจากความผันผวนของอัตราแลกเปลี่ยนซึ่งในปัจจุบันเป็นระบบการแลกเปลี่ยนเงินตราแบบลอยตัว

อย่างไรก็ตาม บริษัทฯ ได้มีแนวทางในการลดความเสี่ยงจากปัญหาดังกล่าว
โดยจำหน่ายสินค้าไปยังต่างประเทศและรับค่าสินค้าเป็นสกุลเงินตราต่างประเทศเช่น
ดอลลาห์สหรัฐฯ ยูโร เพื่อนำไปชำระค่าวัตถุดิบที่ซื้อจากต่างประเทศด้วยเช่นกัน
และโดยได้มีการทำสัญญาซื้อขายเงินตราต่างประเทศล่วงหน้าตามกำหนดระยะเวลาในการชำระหนี้
ทำให้บริษัทสามารถควบคุมความเสี่ยงจากความผันผวนของอัตราแลกเปลี่ยนเงินตราได้ในระดับหนึ่ง